作者:杜甫
標題:上水遣懷
內容:我衰太平時，身病戎馬後。蹭蹬多拙為，安得不皓首。驅馳四海內，童稚日餬口。但遇新少年，少逢舊親友。低顏下色地，故人知善誘。後生血氣豪，舉動見老醜。窮迫挫曩懷，常如中風走。一紀出西蜀，於今向南鬥。孤舟亂春華，暮齒依蒲柳。冥冥九疑葬，聖者骨亦朽。蹉跎陶唐人，鞭撻日月久。中間屈賈輩，讒毀竟自取。鬱沒二悲魂，蕭條猶在否。崷崒清湘石，逆行雜林藪。篙工密逞巧，氣若酣杯酒。歌謳互激遠，迴斡明受授。善知應觸類，各藉穎脫手。古來經濟才，何事獨罕有。蒼蒼眾色晚，熊掛玄蛇吼。黃羆在樹顛，正為群虎守。羸骸將何適，履險顏益厚。庶與達者論，吞聲混瑕垢。